দ্য স্নেইল অ্যান্ড দ্য হোয়েল

দ্য স্নেইল অ্যান্ড দ্য হোয়েল ২০০৩ সালের একটি শিশুতোষ ছবির বই যা জুলিয়া ডোনাল্ডসন লিখেছেন এবং অ্যাক্সেল শেফলার অলঙ্করণ করেছেন। এটি ২০০৪ সালে সেরা প্রাক-বিদ্যালয় বইয়ের জন্য আর্লি ইয়ারস পুরস্কার, ২০০৫ সালে "সেরা পড়ে শোনানোর বইয়ের জন্য ব্লু পিটার পুরস্কার" এবং ২০০৭ সালে সেরা বিজ্ঞান ছবির বইয়ের জন্য গিভার্নি পুরস্কার জয় করে। দ্য স্নেইল অ্যান্ড দ্য হোয়েল বইটি একটি পূর্ণাঙ্গ অডিওবই, একটি মঞ্চ নাটক এবং ব্রিটিশ সাংকেতিক ভাষায় অনুবাদ করা হয়েছে। ২০১৯ সালে, বইটির উপর ভিত্তি করে একটি স্বল্পদৈর্ঘ্য চলচ্চিত্র মুক্তি পায়।

ডোনাল্ডসন বলেছেন যে এটি তার প্রিয় বইগুলির মধ্যে একটি কারণ এর ছন্দবিন্যাস শৈলী এডওয়ার্ড লিয়ারের রচনার সাথে সাদৃশ্যপূর্ণ, যা তিনি ছোটবেলায় পছন্দ করতেন।

 সারাংশ 
ঘাটের ধারে থাকা মসৃণ কালো পাথরের ওপর বাস করে একদল সামুদ্রিক শামুক। তাদের মধ্যে একটি শামুকের ইচ্ছা সে দূর–দূরান্তের বিশাল পৃথিবীটা দেখতে চায়। কিন্তু পাথরে বসতি স্থাপন করা তার সঙ্গীরা সেই অনুভূতি বুঝতে পারে না। একদিন সে নিজের শামুকের শ্লেষ্মা দিয়ে বিজ্ঞাপন লিখে যে “পৃথিবী ঘোরার জন্য লিফট চাই।” তারপর এক চাঁদনি রাতে এক দয়ালু কুঁজো তিমি এসে তাকে ভ্রমণে নিয়ে যাওয়ার প্রস্তাব দেয়। তারা দুইজনে মিলে সমুদ্র পাড়ি দেয় আর যাত্রা পথে দেখে হিমশৈল, আগ্নেয়গিরি, হাঙর আর পেঙ্গুইন। এত দৃশ্য দেখে বিশাল দুনিয়ায় নিজেকে খুব ছোট লাগতে থাকে শামুকের। কিন্তু এক রৌদ্রোজ্জ্বল গ্রীষ্মের সকালে চলমান এক ঝাঁক স্পিডবোটের রেসিংয়ের আওয়াজে বিভ্রান্ত হয়ে তিমিটি ভুল করে একটি উপসাগরে ঢুকে পড়ে এবং ভাটার সময় পানি নেমে গেলে তীরে আটকা পড়ে।

বন্ধুকে বাঁচাতে শামুকটি নিজেই উপসাগরের কাছের একটি বিদ্যালয়ে গিয়ে ব্ল্যাকবোর্ডে তার শ্লেষ্মার দাগ দিয়ে লেখে: “তিমিকে বাঁচাও!” শিশুরা আর শিক্ষক সঙ্গে সঙ্গে জরুরি পরিষেবাকে খবর দেয়। স্থানীয় লোকজন ও দমকলকর্মীরা তিমিটিকে পানি ছিটিয়ে শীতল রাখে যতক্ষণ না জোয়ার ফিরে আসে। অবশেষে শামুক আর তিমি দুজনেই আবার পানিতে ভেসে নিরাপদে সাঁতার কাটতে পারে, আর গ্রামের মানুষ তাদের হাত নেড়ে বিদায় জানায়।

তারা একসঙ্গে ফিরে আসে ঘাটে শামুকের বাড়িতে। পুরো শামুকদল তাদের ভ্রমণের গল্প শুনে মুগ্ধ হয়ে যায়। তিমিটি তার লেজ নামিয়ে ধরে যাতে বাকিরা উঠে আসতে পারে। তারপর সূর্য যখন মহাসাগরের উপরিতলের পিছনে ডুবে যায়, কুঁজো তিমিটি পুরো শামুকদলকে নিয়ে আবার রওনা দেয় সম্ভাব্য আরো নতুন অভিযানের উদ্দেশ্যে।

 স্বীকৃতি 
২০০৪ সালে বইটি সেরা প্রি-স্কুল বই হিসেবে ‘আর্লি ইয়ারস’ পুরস্কার জেতে; ২০০৫ সালে ‘ব্লু পিটার’–এর সেরা পড়ে শোনানোর বই পুরস্কার পায়; আর ২০০৭ সালে ‘গিভার্নি’–এর সেরা বিজ্ঞান ছবির বই পুরস্কার অর্জন করে।

অডিওবুকটি ছয় বছর বা তার কম বয়সী শিশুদের জন্য সেরা অডিও হিসেবে ২০০৪ সালের ‘স্পোকেন বুক’ স্বর্ণপদক পায়।

 রূপান্তর এবং সংস্করণ 
গল্পটি পেপারব্যাক, বোর্ডবই, জিগস–ধাঁধার বই, রঙ করার বই, কার্যক্রম ও স্টিকার বই, অডিওবই (অডিও সিডিসহ), চৌম্বকীয়–বই এবং পড়ে শোনানোর বই (চৌম্বকীয় অডিও ফিতাসহ) আকারে প্রকাশিত হয়েছে। পেপারব্যাক সংস্করণটি জুলিয়া ডোনাল্ডসন উৎসর্গ করেছেন: “হিলহেড প্রাইমারি স্কুল, উইকের সবার জন্য।

অডিও ক্যাসেটসহ অডিওবইটির বর্ণনাকারী ইংরেজ কণ্ঠ অভিনেত্রী ইমেল্ডা স্টনটন, আর কমপ্যাক্ট ডিস্কসহ অডিওবইটির বর্ণনাকারী স্কটিশ কণ্ঠ অভিনেতা ডেভিড ট্যানেন্ট।

২০১২ সালে দ্য স্নেইল অ্যান্ড দ্য হোয়েলের নাট্যরূপ দেয় থিয়েটার কোম্পানি ‘টল স্টোরিজ’ এবং এটি যুক্তরাজ্যসহ বিশ্বের বিভিন্ন স্থানে সফর করে মঞ্চায়ন করেছে।

৬ নভেম্বর ২০১৮ সালে ঘোষণা করা হয় যে বিবিসি ওয়ান এবং ম্যাজিক লাইট পিকচার্স গল্পটিকে ২০১৯ সালের বড়দিনে টেলিভিশনের জন্য উপস্থাপন করবে। সঙ্গীত পরিচালনা করেন ফরাসি সুরকার রেনে অব্রি, আর অ্যানিমেশন করে ট্রিগারফিশ অ্যানিমেশন স্টুডিওস। ২৬ মিনিটের এই প্রযোজনাটি ২৫ ডিসেম্বর ২০১৯ দুপুর ২:৩০–এ বিবিসি ওয়ানে প্রচারিত হয়The Snail and the Whale, review: Fine for youngsters, but Nemo won't be losing any sleep, The Independent, 25 December 2019 এবং আবার ১ জানুয়ারি ২০২০ দুপুর ২:০৫–এ প্রচারিত হয়। যুক্তরাজ্যে ডিভিডিটি প্রকাশিত হয় ২০২০ সালের ১০ ফেব্রুয়ারি।

 কণ্ঠ কুশীলব 
 ডায়ানা রিগ — বর্ণনাকারী  
 স্যালি হকিন্স — শামুক  
 রব ব্রাইডন — তিমি  
 ক্যারিয়াড লয়েড — শিক্ষিকা  
 আর্নল্ড ব্রাউন এবং এমা টেইট — শামুকদল  
 ম্যাক্স ল্যাং — সাগরের মাছ  
 উইলিয়াম বার্বার, ডেভিড কামিংস, শার্লট–ডেভিস ব্ল্যাক, অ্যামি ডাওয়ার্স ও মিয়া উইল্কস — স্কুলের বাচ্চাকাচ্চা

 পর্যালোচনা 
দ্য টাইমস বইটিকে বলেছে: “সাহসী ও দুর্দান্ত, জ্ঞানগর্ভ ও পাগলাটে।” দ্য গার্ডিয়ান বলেছে এটি “শব্দ করে পড়ার জন্য আনন্দদায়ক,” এবং ২ থেকে ৪ বছর বয়সী শিশুদের জন্য সেরা বইয়ের তালিকায় এটি যুক্ত করেছে।

 তথ্যসূত্র 

 বহিঃসংযোগ 
  দ্য স্নেইল অ্যান্ড দ্য হোয়েলের বিএসএল ভিডিও

বিষয়শ্রেণী:ব্রিটিশ শিশুতোষ বই
বিষয়শ্রেণী:২০০৩-এর শিশুতোষ বই